Pasiūlymas Tarybos sprendimas leisti Estijos Respublikai ir Slovėnijos Respublikai taikyti priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 167 straipsnio /* KOM/2009/0608 galutinis */





[pic] | EUROPOS BENDRIJŲ KOMISIJA | Briuselis, 2009.10.29 KOM(2009)608 galutinis Pasiūlymas TARYBOS SPRENDIMAS leisti Estijos Respublikai ir Slovėnijos Respublikai taikyti priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 167 straipsnio AIŠKINAMASIS MEMORANDUMAS 1. Pasiūlymo aplinkybės Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo šios direktyvos nuostatų, kad būtų supaprastinta pridėtinės vertės mokesčio (PVM) surinkimo procedūra arba užkirstas kelias tam tikrų formų mokesčių slėpimui ar vengimui. 2007 m. sausio 30 d. Tarybos sprendimu 2007/133/EB (OL L 57, 2007 2 24, p. 12) Estijos Respublikai (toliau – Estija) ir Slovėnijos Respublikai (toliau – Slovėnija) specialią priemonę, kuria nukrypstama nuo PVM direktyvos 167 straipsnio, leista taikyti iki 2009 m. gruodžio 31 d. Šiuo leidimu valstybėms narėms sudaroma galimybė apmokestinamiesiems asmenims, kurių metinė apyvarta Slovėnijoje neviršija 208 646 EUR arba kurie Estijoje registruoti kaip individualūs verslininkai, atidėti PVM atskaitos teisę iki tol, kol PVM bus sumokėtas prekių tiekėjui ar paslaugų teikėjui, ir taikyti neprivalomą sistemą (t. y. pinigų apskaitos sistemą), pagal kurią, kaip išdėstyta PVM direktyvos 66 straipsnio b punkte, pardavimo sandorių PVM apskaičiuojamas gavus apmokėjimą. 2009 m. rugsėjo 4 d. Komisijos Generaliniame sekretoriate užregistruotais dviem raštais Estija paprašė leidimo pratęsti šios priemonės taikymo laikotarpį ir šią sistemą galintiems taikyti apmokestinamiesiems asmenims nuo šiol nustatyti metinės apyvartos ribą, kuri neviršytų 208 646 EUR. 2009 m. liepos 23 ir 31 d. Komisijos Generaliniame sekretoriate užregistruotais dviem raštais Slovėnija taip paprašė leidimo pratęsti šios priemonės taikymo laikotarpį ir viršutinę metinės apyvartos ribą padidinti iki 400 000 EUR. Slovėnija nurodė, kad padidinus viršutinę metinės apyvartos ribą būtų galima sumažinti administracines išlaidas didesniam mažų įmonių skaičiui kartu joms sudarant palankesnes finansines sąlygas. Taip būtų sudaryta galimybė šią sistemą taikyti papildomai 8 787 apmokestinamųjų asmenų. Vadovaudamasi PVM direktyvos 395 straipsnio 2 dalimi, 2009 m. spalio 1 d. raštu Komisija informavo kitas valstybes nares apie Estijos ir 2009 m. rugsėjo 25 d. raštu – apie Slovėnijos prašymus, o 2009 m. spalio 5 d. raštu pranešė Estijai ir 2009 m. rugsėjo 29 d. raštu – Slovėnijai, kad turi visą informaciją, kuri, Komisijos nuomone, yra būtina jų prašymams įvertinti. Pinigų apskaitos sistema yra neprivaloma supaprastinto apmokestinimo sistema, skirta mažoms įmonėms, kurioms mokesčio lengvata netaikoma. Pagal šią sistemą tokie apmokestinamieji asmenys gali taikyti paprastą taisyklę, pagrįstą pirkimo išlaidų ir pardavimo sandorių apmokėjimo data, pagal kurią nustatoma, kada jie privalo atskaityti PVM ir sumokėti mokestį į valstybės iždą. Todėl ši supaprastinimo priemonė visų pirma skirta įmonėms, kurioms, taikant įprastas taisykles, sudėtinga nustatyti, kada jos privalo atskaityti pirkimo ir pardavimo sandorių PVM, ir kurios apskaitoje netaiko kaupimo principo. Be to, taikant šią sistemą sudaromos palankesnės finansinės sąlygos, visų pirma toms įmonėms, kurių išlaidos iš esmės neapmokestinamos PVM (pavyzdžiui, darbo užmokestis) arba patiriamos dėl to, kad jų klientai vėluoja sumokėti dideles sumas, kurių įmonės negali perkelti tiekėjams. Pažymėtina, kad Komisija į 2009 m. sausio 28 d. Direktyvos, iš dalies keičiančios Direktyvos 2006/112/EB nuostatas dėl sąskaitų faktūrų išrašymo taisyklių, pasiūlymą (COM(2009) 21 galutinis), įtraukė nuostatas, kuriomis visoms valstybėms narėms sudaroma galimybė apmokestinamiesiems asmenims, kurių metinė apyvarta neviršija viršutinės apyvartos ribos, kurią valstybės narės gali nustatyti iki 2 000 000 EUR (pagal 2003 m. gegužės 6 d. Komisijos rekomendaciją 2003/361/EB (OL L 124, 2003 5 20, p. 36) labai mažoms įmonėms nustatyta riba), ir kurie taiko neprivalomą sistemą, pagal kurią prievolė atskaityti pardavimo sandorių PVM atsiranda tik gavus apmokėjimą, PVM atskaitos teisę atidėti iki tol, kol PVM sumokamas prekių tiekėjams ar paslaugų teikėjams. Remdamasi PVM direktyvos 395 straipsnio nuostatomis ir Estijos ir Slovėnijos pateiktais argumentais, Komisija mano, kad prašoma nukrypti leidžianti nuostata atitinka šiame straipsnyje nustatytas sąlygas, visų pirma taikyti neprivalomą pinigų apskaitos sistemą, ir sudaro galimybę supaprastinti mokesčio surinkimą labai mažoms įmonėms. Be to, atsižvelgdama į pirmiau nurodytas aplinkybes, Komisija neprieštarauja šiam prašymui ir mano, kad Tarybai būtina pateikti atitinkamą pasiūlymą. Visų pirma, pritaikius PVM direktyvos 399 ir 400 straipsniuose išdėstytas kurso perskaičiavimo taisykles, tam tikrais atvejais viršutinės pinigų apskaitos sistemos metinės apyvartos ribos yra žemesnės už direktyvoje siūlomą ribą. Vis dėlto, Komisijos nuomone, turėtų būti nustatytas ribotas šios nukrypti leidžiančios nuostatos taikymo laikotarpis, kad, remiantis atitinkama šių valstybių narių pateikiama informacija, būtų galima reguliariai įvertinti, ar tebėra ją pagrindžiančių teisinių ar faktinių priežasčių. Bet kuriuo atveju Komisija mano, kad ši nukrypti leidžianti nuostata turėtų nustoti galioti pradėjus taikyti Komisijos siūlomas darniąsias šios konkrečios sistemos taisykles. 2. Konsultacijos su suinteresuotosiomis šalimis ir poveikio vertinimas Sprendimo pasiūlymu sudaroma galimybė toliau taikyti neprivalomą pinigų apskaitos sistemą, kuria siekiama supaprastinti PVM taisyklių taikymo tvarką labai mažoms įmonėms, kartu sudarant palankesnes finansines sąlygas. Todėl leidus taikyti nukrypti leidžiančią nuostatą, labai mažoms įmonėms bus daromas teigiamas poveikis. Nepriklausomo tyrimo neprireikė, nereikėjo konsultacijų su suinteresuotosiomis šalimis ir šio sprendimo poveikio vertinimo. Bet kuriuo atveju poveikis bus ribotas dėl ribotos nukrypti leidžiančios nuostatos taikymo srities ir trukmės. 3. Teisiniai pasiūlymo aspektai Siūlomu sprendimu siekiama sudaryti galimybę Estijai ir Slovėnijai toliau taikyti nuo PVM direktyvos 167 straipsnio nukrypti leidžiančią nuostatą ir apmokestinamiesiems asmenims, kurių metinė apyvarta Slovėnijoje neviršija 400 000 EUR ir Estijoje – 208 646 EUR atitikmens nacionaline valiuta, atidėti PVM atskaitos teisę iki tol, kol PVM bus sumokėtas prekių tiekėjui arba paslaugų teikėjui, ir taikyti neprivalomą pinigų apskaitos sistemą, pagal kurią, kaip išdėstyta PVM direktyvos 66 straipsnio b punkte, jų pardavimo sandorių PVM apskaičiuojamas gavus apmokėjimą. Šio sprendimo teisinis pagrindas yra PVM direktyvos 395 straipsnio nuostatos, priimtos taikant Europos bendrijos steigimo sutarties 93 straipsnį. Remiantis šiomis nuostatomis, valstybė narė, pageidaujanti imtis konkrečių priemonių, kuriomis nukrypstama nuo minėtos direktyvos nuostatų, privalo gauti Tarybos leidimą, kuris suteikiamas Tarybos sprendimu. Kadangi įgyvendinimo priemonė susijusi su apyvartos mokesčių teisės aktų suderinimu, laikomasi subsidiarumo principo. Pasiūlymas atitinka proporcingumo principą ir juo neviršijama tai, kas būtina supaprastinimo tikslui pasiekti, nes jis taikomas tik nedideliam skaičiui apmokestinamųjų asmenų, galinčių pasirinktinai taikyti šios sistemos taisykles. Todėl šiuo pasiūlymu nuo PVM direktyvos principų nukrypstama labai nedaug ir tinkamu pagrindu. 4. Poveikis biudžetui Pasiūlymas neturi poveikio Bendrijos biudžetui. 5. Papildoma informacija Pasiūlyme numatyta, kad sprendimo taikymo laikotarpis baigsis savaime tą dieną, kai įsigalios nuostatos dėl darniųjų taisyklių, kuriomis visoms valstybėms narėms bus sudaryta galimybė taikyti šią konkrečią prašomą nukrypti leidžiančią priemonę. Pasiūlymas TARYBOS SPRENDIMAS leisti Estijos Respublikai ir Slovėnijos Respublikai taikyti priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 167 straipsnio EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 93 straipsnį, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[1], ypač į jos 395 straipsnio 1 dalį, atsižvelgdama į Komisijos pasiūlymą[2], kadangi: 1. Tarybos sprendimu 2007/133/EB[3] ir nuo Direktyvos 2006/112/EB 167 straipsnio nukrypti leidžiančia nuostata Estijos Respublikai (toliau – Estija) ir Slovėnijos Respublikai (toliau – Slovėnija) leista apmokestinamiesiems asmenims, taikantiems neprivalomą pinigų apskaitos sistemą, pagal kurią, kaip išdėstyta šios direktyvos 66 straipsnio b punkte, jų tiekiamų prekių ir teikiamų paslaugų PVM apskaičiuojamas gavus apmokėjimą, atidėti pridėtinės vertės mokesčio (PVM) atskaitos teisę iki tol, kol PVM bus sumokėtas prekių tiekėjui ar paslaugų teikėjui. Kad apmokestinamieji asmenys galėtų taikyti šią sistemą, jų metinė apyvarta neturi viršyti Slovėnijoje 208 646 EUR, o Estijoje jie turi būti registruoti kaip individualūs verslininkai. 2. Estija ir Slovėnija raštais paprašė leidimo pratęsti šios specialios nukrypti leidžiančios priemonės taikymo laikotarpį: Komisijos Generalinis sekretoriatas Estijos raštą užregistravo 2009 m. rugsėjo 4 d. ir Slovėnijos raštą – 2009 m. liepos 31 d. Be to, Estija paprašė, kad galintiems taikyti šią sistemą apmokestinamiesiems asmenims nuo šiol nustatyta metinės apyvartos riba neviršytų 208 646 EUR. Slovėnija paprašė, kad šią sistemą taikantiems apmokestinamiesiems asmenis viršutinė metinės apyvartos riba būtų padidinta iki 400 000 EUR. 3. Vadovaudamasi Direktyvos 2006/112/EB 395 straipsnio 2 dalimi, 2009 m. spalio 1 d. raštu Komisija informavo kitas valstybes nares apie Estijos ir 2009 m. rugsėjo 25 d. raštu – apie Slovėnijos prašymus, o 2009 m. spalio 5 d. raštu pranešė Estijai ir 2009 m. rugsėjo 29 d. raštu – Slovėnijai, kad turi visą informaciją, kuri, Komisijos nuomone, yra būtina jų prašymams įvertinti. 4. Pinigų apskaitos sistema yra neprivaloma supaprastinto apmokestinimo sistema, skirta mažoms įmonėms, kurioms mokesčio lengvata netaikoma. Pagal šią sistemą tokie apmokestinamieji asmenys gali taikyti paprastą taisyklę, pagrįstą pirkimo išlaidų ir pardavimo sandorių apmokėjimo data, pagal kurią nustatoma, kada jie privalo atskaityti PVM ir sumokėti mokestį į valstybės iždą. Šiems apmokestinamiesiems asmenims ši sistema – tai supaprastinimo priemonė, kuria joms kartu sudaromos palankesnės finansinės sąlygos. 5. 2009 m. sausio 28 d. Komisija pateikė direktyvos pasiūlymą, kuriuo iš dalies keičiamos Direktyvos 2006/112/EB nuostatos dėl sąskaitų faktūrų išrašymo taisyklių (COM(2009) 21 galutinis) ir sudaroma galimybė valstybėms narėms apmokestinamųjų asmenų, kurių metinė apyvarta neviršija viršutinės apyvartos ribos, kurią valstybės narės gali nustatyti iki 2 000 000 EUR, ir kurie taiko neprivalomą sistemą, pagal kurią prievolė apskaičiuoti sandorių PVM atsiranda tik gavus apmokėjimą, PVM atskaitos teisę atidėti iki tol, kol PVM sumokamas prekių tiekėjui ar paslaugų teikėjui. 6. Prašoma speciali leidžianti nukrypti priemonė neturi poveikio Estijoje ir Slovėnijoje galutiniame suvartojimo etape surenkamai PVM sumai ir Europos bendrijos iš PVM gaunamiems nuosaviems ištekliams, PRIĖMĖ ŠĮ SPRENDIMĄ: 1 straipsnis Nukrypstant nuo Direktyvos 2006/112/EB 167 straipsnio, Estijai ir Slovėnijai leidžiama atidėti pridėtinės vertės mokesčio atskaitos teisę antroje pastraipoje nurodytiems apmokestinamiesiems asmenims iki tol, kol šis mokestis bus sumokėtas prekių tiekėjui ar paslaugų teikėjui. Minėti apmokestinamieji asmenys turi taikyti sistemą, pagal kurią prievolė apskaičiuoti jų tiekiamų prekių ir teikiamų paslaugų pridėtinės vertės mokestį atsiranda gavus apmokėjimą. Pagal šią sistemą jų metinė apyvarta neturi viršyti Slovėnijoje 400 000 EUR ir Estijoje – 208 646 EUR atitikmens nacionaline valiuta, kaip nustatyta Direktyvos 2006/112/EB 399 ir 400 straipsniuose. 2 straipsnis Šis sprendimas taikomas nuo 2010 m. sausio 1 d. iki tol, kol įsigalios direktyvos nuostatos, kuriomis valstybėms narėms leidžiama atidėti apmokestinamųjų asmenų, kurių metinė apyvarta neviršija tam tikros ribos ir kurie taiko neprivalomą sistemą, pagal kurią jų tiekiamų prekių ir teikiamų paslaugų pridėtinės vertės mokestis apskaičiuojamas gavus apmokėjimą, pridėtinės vertės mokesčio atskaitos teisę iki tol, kol šis mokestis bus sumokėtas prekių tiekėjui ar paslaugų teikėjui. Bet kuriuo atveju šis sprendimas taikomas ne ilgiau kaip iki 2012 m. gruodžio 31 d. 3 straipsnis Šis sprendimas skirtas Estijos Respublikai ir Slovėnijos Respublikai. Priimta Briuselyje Tarybos vardu Pirmininkas [1] OL L 347, 2006 12 11, p. 1. [2] OL C ..., ..., p. . [3] OL L 57, 2007 2 24, p. 12.